ORGANIZAREA UNUI SERVICIU MINIM ÎN SERVICIILE PENTRU PUBLIC ÎN CAZ DE GREVĂ 1

PREZENTARE GENERALĂ

Toate ţările cu legislaţie privind dreptul la grevă se confruntă cu aceeaşi problemă: concilierea acestui drept cu necesitatea de a asigura continuitatea anumitor servicii considerate ca fiind esenţiale.

În anumite servicii publice dreptul la grevă este interzis. Ca regulă generală, militarii şi membrii forţelor de poliţie sunt exceptate de dreptul la grevă.

Anumite ţări însă au extins această interdicţie şi la alte categorii (spre exemplu magistraţii în Spania, pompierii în Quebec).

În Germania nu există o interdicţie explicită a dreptului la grevă pentru un serviciu, dar, de exemplu, funcţionarii publici nu au drept la grevă.

În alte servicii publice, exercitarea dreptului la grevă este însoţită, în general, de necesitatea de a respecta o procedură specială, caracterizată, de exemplu, printr-un preaviz mai lung, pentru a informa în timp util clienţii sau din obligaţia de a negocia înainte de grevă.

De altfel, pentru a garanta continuitatea anumitor servicii în caz de grevă, trebuie să fie instituit prin lege un serviciu minim.

În Franţa, numai două servicii publice au făcut obiectul legii instituind un serviciu minim: radioteleviziunea publică, precum şi securitatea şi navigaţia aeriană. Pe de altă parte, o decizie ministerială precizează sectoarele prioritare pentru care trebuie menţinută alimentarea cu energie electrică.

În alte servicii publice: spitale, institutele unde sunt deţinute materiale nucleare, meteorologia naţională, etc., serviciul minim rezultă din jurisprudenţă.

Pentru analizarea necesităţilor în favoarea instituirii unui serviciu minim în serviciile publice în caz de grevă, a fost examinat modul în care a fost tratată problema în câteva ţări europene: Germania, Spania, Italia, Portugalia, Marea Britanie, precum şi în Quebec, unde se regăsesc tradiţiile juridice continentale cu cele anglo-saxone.

Trebuie subliniat că acest studiu nu se limitează numai la serviciile publice stricto sensu, ci acoperă în egală măsură şi întreprinderile publice sau private, care îndeplinesc un serviciu public.

Din cele cinci ţări europene analizate, două, respectiv Italia şi Portugalia, şi-au modificat legislaţia după 1990 pentru a reglementa prestarea unui serviciu minim în serviciile publice în caz de grevă.

În 1992, guvernul spaniol a pregătit un proiect de lege privind dreptul la grevă, care viza în special organizarea unui serviciu minim în serviciile publice, însă acest proiect nu a fost dezbătut încă.

Examinarea dispoziţiilor aplicabile în diferitele ţări studiate pune în evidenţă faptul că: 

·noţiunea de serviciu esenţial este unanim recunoscută;

·cu excepţia Marii Britanii, toate ţările au stabilit reguli privind instituirea unui serviciu minim, în caz de grevă, în serviciile esenţiale;

·cu excepţia Spaniei şi Portugaliei, organizarea unui serviciu minim este negociată cu partenerii sociali.

NOŢIUNEA DE SERVICIU PUBLIC ESENŢIAL ESTE UNANIM RECUNOSCUTĂ

În Italia, Portugalia, Marea Britanie şi Quebec, noţiunea de servicii publice esenţiale este definită prin lege. 

În Italia, legislaţia privind dreptul la grevă în "serviciile publice esenţiale" defineşte aceste servicii ca "având drept obiect garantarea respectării drepturilor persoanei, protejate prin Constituţie".

În Portugalia, Legea dreptului la grevă prevede că: noţiunea de servicii publice esenţiale se referă la "întreprinderi sau instituţii a căror activitate are drept scop satisfacerea nevoilor sociale absolut necesare".

În Marea Britanie, legea care permite organizarea rechiziţiei evocă necesitatea de "a asigura comunităţii ceea ce este esenţial vieţii". Codul Muncii din Quebec indică faptul că un serviciu public trebuie considerat ca esenţial, atunci când absenţa sa reprezintă un pericol pentru siguranţa sau sănătatea populaţiei.

În patru cazuri, definirea acestui concept este însoţită de lista precisă a serviciilor şi personalului adecvat. Este vorba cel mai adesea de următoarele categorii: magistraţi, personalul serviciilor secrete şi cel al închisorilor, personalul din sectorul medical, din serviciile de distribuire a apei, gazului, electricităţii, din radiodifuziune şi televiziune, ca şi din transporturile publice.

În Spania, proiectul de lege din 1992 prevedea şi garanţiile necesare menţinerii serviciilor, permiţând protecţia "bunurilor şi drepturilor protejate prin Constituţie".

Tot în această tară, Tribunalul Constituţional este cel care a delimitat noţiunea de "servicii publice esenţiale", menţionată prin Constituţie, ţinând cont de necesitatea de a proteja interesele beneficiarilor.

În Germania, Tribunalul Federal al Muncii insistă pe necesitatea de a apăra "interesele vitale ale populaţiei".

Majoritatea ţărilor studiate au stabilit reglementări asupra instituirii unui serviciu minim în caz de grevă in serviciile publice esenţiale.

În Marea Britanie nu există nici o reglementare referitoare la serviciul minim în serviciile publice, singurul mijloc de a asigura continuitatea acestora fiind limitarea legală generală a recurgerii la grevă şi rechiziţia. Acest lucru a permis scăderea într-un mod spectaculos a numărului de greve, în special în serviciile publice.

Totuşi, recrudescenţa grevelor în vara lui 1996 a determinat guvernul conservator al Marii Britanii să întreprindă o reformă, pentru a restrânge grevele în serviciile publice esenţiale, precum şi în serviciile dispunând de un cvasi-monopol. S-a sugerat atunci să se permită oricărei persoane să cheme în instanţă sindicatele, în caz de grevă ale cărei efecte ar putea fi "disproporţionate sau excesive" 

MENŢINEREA ANSAMBLULUI DE SERVICII ESENŢIALE ÎN GERMANIA, ITALIA, SPANIA ŞI PROVINCIA CANADIANĂ QUEBEC

În Germania, în absenţa legislaţiei, jurisprudenţa este cea care a stabilit exercitarea dreptului la grevă.

Tribunalul Federal al Muncii estimează că, spre deosebire de funcţionarii publici care nu au drept la grevă, salariaţii din serviciile cu impact asupra publicului, sub contract de muncă de drept privat, pot face grevă "cu condiţia să nu lezeze nejustificat interesele vitale ale populaţiei şi să vegheze, pentru ca măsurile de protecţie indispensabile să fie asigurate".

Constituţia Spaniei impune, în caz de grevă, menţinerea de "servicii publice esenţiale pentru comunitate".

În Italia, Legea nr. 146 din 12 iunie 1990 are ca obiectiv concilierea între exercitarea dreptului la grevă în serviciile publice esenţiale şi ocrotirea drepturilor persoanelor protejate prin Constituţie. În acest scop, în această lege sunt enunţate regulile ce trebuie respectate în caz de conflict colectiv pentru "a asigura realitatea conţinutului esenţial al drepturilor stabilite".

Legea din Portugalia din 1977 asupra dreptului de grevă a modificat regimul acesteia şi în particular a instituit măsuri specifice în serviciile care "asigură nevoile sociale absolut necesare".

În Quebec, Legea din 1982, care modifică anumite dispoziţii ale Codului muncii aplicabile în serviciile publice, a fost adoptată pentru "a consacra primordialitatea dreptului cetăţenilor de a continua să beneficieze de serviciile considerate esenţiale, atunci când lucrătorii îşi exercită dreptul de grevă în ramurile sănătate, servicii sociale şi în anumite servicii publice".

În multe ţări, cu excepţia Spaniei şi Portugaliei, organizarea serviciului minim se negociază cu partenerii sociali.

În Spania, Decretul-lege din 1977, aprobat de către Tribunalul Constituţional, prevede că "autoritatea guvernamentală" stabileşte măsurile indispensabile funcţionării serviciilor considerate esenţiale.

Pentru aplicarea acestui act normativ, au fost promulgate alte reglementări cu privire la serviciul minim, pentru a determina condiţiile particulare ale exercitării sale în spitale, în transportul feroviar, navigaţia aeriană, etc.

În Portugalia, Legea adoptată în 1992 pentru modificarea celei din 1977, cu privire la dreptul de grevă, prevede organizarea serviciului minim prin negociere colectivă, ministrul muncii putând încerca o mediere înainte de a impune, în acord cu ministrul responsabil de sectorul de activitate vizat, măsurile concrete care vor permite respectarea serviciului minim.

În octombrie 1996, aceste dispoziţii au fost declarate neconstituţionale pentru nerespectarea procedurii parlamentare.

Serviciul minim este organizat, după împrejurări, prin negociere colectivă sau printr-o decizie ministerială. În situaţiile cele mai dificile, guvernul recurge la rechiziţia civilă.2

În Germania, în Italia şi Quebec, serviciile indispensabile în caz de grevă sunt fixate, dinainte, prin acorduri colective.

În măsura in care, în Italia şi în Quebec, negocierea colectivă este impusă prin lege, aceasta din urmă comportă un set de normative ce permit garantarea aplicării serviciului minim.

Legea a creat Comisia de Garanţie pentru Aplicarea Legii în Italia şi Consiliul Serviciilor Esenţiale în Quebec. Fiecare dintre aceste două instanţe poate, în caz de nevoie, să ajute partenerii să găsească un acord asupra conţinutului şi modalităţilor de executare a serviciului minim. Fiind vorba de organisme permanente, acestea verifică stabilirea serviciilor esenţiale cu ocazia fiecărei greve

Consiliul Serviciilor Esenţiale din Quebec pare să funcţioneze de o manieră satisfăcătoare, mai ales după ce a fost înzestrat cu putere de sancţiune. Dacă acesta estimează că serviciul minim nu este asigurat în mod satisfacător, el poate, într-adevăr, să dea o ordonanţă pe care o depune la Curtea Superioară din Quebec. Orice contravenient poate fi urmărit în justiţie pentru infracţiune. La polul opus, Comisia de Garanţie din Italia semnalează încălcarea legii, dar nu dispune de nici o putere de sancţiune.

SPANIA

Constituţia enunţă la articolul 28-2: Dreptul la grevă este recunoscut salariaţilor pentru apărarea intereselor lor. Legea care reglementea.ză exercitarea acestui drept va stabili garanţiile necesare pentru asigurarea menţinerii serviciilor esenţiale ale comunităţii.

Deoarece proiectul de lege organică cu privire la grevă şi reglementarea conflictelor colective, prezentat Congresului Deputaţilor in iunie 1992 şi transformat mai apoi, după negocieri cu principalele centrale sindicale, nu a fost dezbătut, evoluţia legislativă anunţată prin Constituţie nu a avut încă loc.

Ca urmare, Decretul-lege regal din 4 martie 1977 cu privire la relaţiile de lucru, decret apărut anterior Constituţiei, reglementează în continuare dreptul la grevă.

Tribunalul Constituţional s-a pronunţat în mai multe rânduri şi în special în Decizia sa din 8 aprilie 1981, asupra constituţionalităţii acestei legi. El a declarat constituţionalitatea unei mari părţi din dispoziţiile pe care le conţine.

Decretul-lege încredinţeză puterii executive, la nivel local sau central, responsabilitatea de a stabili măsuri indispensabile funcţionării serviciilor considerate esenţiale.

Pe de altă parte, militarii de carieră, forţele de securitate şi magistraţii nu au drept la grevă.

SERVICIILE VIZATE

În absenţa definiţiei legale, noţiunea de "servicii publice esenţiale pentru comunitate", care figurează în Constituţie, a fost delimitată de către Tribunalul Constituţional. În decizia sa din aprilie 1981, el afirmă că "dreptul comunităţii la aceste prestaţii vitale este prioritar în raport cu dreptul la grevă" şi, renunţând la definirea noţiunii de servicii esenţiale, estimează "ca Tribunalul să se pronunţe în funcţie de fiecare din datele particulare susceptibile de a se ivi pe viitor".

Câteva luni mai târziu, într-o decizie luată cu referire la transporturile feroviare, el reţine o definiţie destul de restrictivă, după care "un serviciu este esenţial nu în funcţie de natura activităţii sale, ci prin rezultatele scontate ale acestei activităţi", ţinând cont "de natura intereselor pe care aceasta trebuie să le satisfacă". Unele servicii sunt esenţiale, nu datorită organismului care le asigură, ci luând in considerare utilizatorul care beneficiază de ele.

Apriori, nici o activitate nu poate fi considerată ca esenţială, dar situaţia trebuie apreciată în funcţie de împrejurări, de durata grevei, de posibilitatea unor servicii inlocuitoare.

Libera exercitare a dreptului utilizatorilor şi protecţia intereselor lor garantate prin Constituţie cer deci menţinerea funcţionării unor servicii la nivel minimal.

În orice caz, serviciile care ţin de satisfacerea drepturilor şi bunurilor protejate prin Constituţie, cum sunt sănătatea, integritatea fizică, libertatea de circulaţie şi de informare cât şi educaţia, pot fi considerate ca esenţiale.

În plus, Decretul-lege din 1977 obligă comitetul de grevă să garanteze, pe timpul grevei, serviciile necesare siguranţei persoanei, siguranţa bunurilor, întreţinerea localurilor, a maşinilor, instalaţiilor şi asigurarea materiilor prime.

Proiectul de lege din 1992 definea noţiunea de servicii esenţiale. Era vorba, independent de caracterul public sau privat al prestatorului, de serviciile a căror funcţionare trebuia menţinută pentru a apăra drepturile şi libertăţile următoare,

garantate prin Constituţie: viaţa, integritatea fizică şi protecţia sănătăţii, libertatea şi siguranţa persoanei, libertatea de informare, comunicare, educaţia şi protecţia juridică.

Proiectul de lege enumeră sectoarele de activitate care trebuiau să garanteze "totalitatea prestaţiilor indispensabile". În această listă, figurau în special: -reglementarea traficului şi transporturilor terestre de călători; -transporturile aeriene şi maritime.

ORGANIZAREA SERVICIULUI MINIM 

Legislaţia în vigoare

Articolul 10 al Decretului-lege regal din 1977 conferă autorităţii guvernamentale responsabillitatea de a fixa măsurile corespunzătoare funcţionării serviciilor considerate esenţiale.

Decizia Tribunalului Constituţional din 8 aprilie 1991 justifică constituţionalitatea acestei dispoziţii. Problema, consideră Tribunalul, nu poate fi lasată la discreţia greviştilor, care ar fi astfel şi judecători şi părţi, şi decizia ar trebui să aparţină "unei instanţe publice imparţiale"; o decizie guvernamentală i-ar părea " modalitatea cea mai logică de a respecta normele constituţionale".

Această decizie pune totuşi câteva condiţii destinate să evite folosirea abuzivă a acestei prerogative a Executivului.

Tribunalul înţelege expresia "autoritate guvernamentală" de o manieră restrictivă: aceasta trebuie să fie organul care deţine puterea de guvernământ. Trebuie precizat că nu este vorba de o măsură discreţionară, ci de o măsură adaptată circumstanţelor şi care să concilieze atât sacrificiul impus greviştilor cât şi neplăcerile cauzate populaţiei. De asemenea, justificarea deciziei este cerută dintr-un dublu punct de vedere:

1. în planul motivaţiei exprese,

2. în planul sarcinii de a demonstra, în caz de litigiu, necesitatea limitării impuse grevei pentru menţinerea anumitor servicii.

În caz de recurs la măsura luată de autoritatea publică, acesteia şi nu greviştilor îi revine obligaţia să dovedească justeţea limitării pe care ea a considerat că trebuie să o impună grevei prin menţinerea anumitor servicii.

Tribunalul insistă, pe de altă parte, asupra faptului că acest act de autoritate publică "trebuie să fie însoţit de garanţii formale" : informarea părţilor afectate de măsură şi publicarea deciziei în Jurnalul oficial ce găzduieşte deciziile autorităţii în chestiune. Nerespectarea acestor garanţii formale este nu numai o cauză de nulitate a deciziei guvernamentale, dar şi un "atentat la dreptul fundamental consacrat prin articolul 28-2 din Constituţie".

În sfârşit, Tribunalul constituţional favorizează o mai mare intervenţie a greviştilor sau reprezentanţilor lor în stabilirea serviciilor esenţiale ce trebuie menţinute. Acesta a afirmat, în cele din urmă, că decizia guvernamentală trebuie să ţină cont de "oferta de colaborare pentru menţinerea serviciilor minime venită de la iniţiatorii grevei şi de la organizaţiile sindicale." Deci a încercat într-un anume fel să impună o negociere cu greviştii, "maturitatea" lor putând inspira " o ofertă serioasă de garanii suficiente şi eficiente". O decizie din 5 mai 1986 afirmă că "nimic nu împiedică faptul că punerea în practică a serviciiior minimale decise de către autoritatea publică competentă să fie încrediţată autonomiei colective, adică asigurată fie pe calea negocierii, fie pe calea disciplinei sindicale".

În aplicarea Decretului-lege din 1977, "numeroase Decrete de serviciu minim", a căror constituţionalitate a fost recunoscută de către Tribunalul Constituţional, fixează condiţiile particulare ale exercitării sale în: spitale, transportul feroviar, marina comercială, navigaţia aeriană, rafinării, administrarea justiţiei, instituţiile publice de învăţământ, etc.

Aceste decrete pot face obiectul unui recurs administrativ sau contencios în procedură de urgenţă.

Proiectul de lege din 1992 determină conţinutul minim de acorduri colective. Acestea din urmă ar fi trebuit neapărat să conţină următoarele elemente: -natura prestaţiilor indispensabile şi nivelul de serviciu minim;

-procedura de desemnare a lucrătorilor solicitaţi să asigure serviciul minim; 

-procesul de rezolvare a conflictelor născute din aplicarea lor.

Pentru a fi valabile, aceste acorduri ar fi trebuit aprobate de către ministrul de resort al serviciului interesat. Acesta ar fi fost însărcinat cu publicarea lor în Buletinul oficial al sectorului.

O comisie de mediere compusă din cinci persoane numite de către guvern va servi de mediator între părţile însărcinate cu negocierea acordurilor şi va consulta autoritatea administrativă însărcinată cu eleborarea unei eventuale norme de substituţie. Opt zile înainte de debutul prevăzut al grevei, responsabilii cu organizarea sa ar fi prezentat o propunere de aplicare concretă a serviciului minim. În lipsa unui acord realizat în trei zile, părţile s-ar fi supus procedurilor de soluţionare a conflictelor stabilite în acordul referitor la serviciul minim sau la norma de substituţie.

GARANŢIILE APLICĂRII SERVICIULUI MINIM

Dacă circumstanţele sunt deosebit de grave, "autoritatea guvernamentală" poate lua toate măsurile care i se par justificate pentru menţinerea serviciilor esenţiale.

În schimb, patronatul nu are dreptul să înlocuiască greviştii cu persoane care nu ar fi fost legate de întreprindere printr-un contract de muncă în momentul declarării grevei. Această interdicţie nu se aplică totuşi în cazul salariaţilor însărcinaţi să menţină siguranţa naţională care ar refuza îndeplinirea sarcinilor lor.

Proiectul de lege din 1992 prevedea că autoritatea guvernamentală va putea să adopte orice măsuri necesare pentru realizarea serviciului minim, mai ales înlocuirea greviştilor cu lucrători ce nu aparţin personalului întreprinderii.

PORTUGALIA

Dreptul la grevă le-a fost recunoscut salariaţilor prin: Decretul-lege nr. 392174 din 27 august 1974; Constituţia din 2 aprilie 1976; Legea nr. 65 din 26 august 1977 privind regimul grevei: a definit condiţiile de exercitare şi obligaţiile diferitelor părţi implicate; această lege a instituit mai ales măsuri specifice pentru serviciile care asigură nevoile vitale absolut necesare, obligaţia de a a sigura un serviciu minim în caz de grevă.

Ea nu indică, totuşi, nici condiţiile organizării sale, nici modul de desemnare a lucrătorilor obligaţi să le asigure; această lege interzice forţelor militare şi paramilitare să facă grevă;

Legea nr. 30 din 26 octombrie 1992: prevede prelungirea duratei de preaviz. Dispoziţiile acestei legi care precizează organizarea serviciului minim au fost declarate neconstituţionale de către Tribunalul Constituţional în octombrie 1996

SERVICIILE VIZATE

Legea 65 din 1977 defineşte la articolul 8 "nevoile sociale absolut necesare" care trebuie asigurate chiar în caz de grevă.

Ea enunţă efectiv:

" (1) În întreprinderile sau instituţiile a căror activitate constă în asigurarea nevoilor sociale absolut necesare, sindicatele şi lucrătorii sunt obligaţi să asigure, pe perioada grevei, prestarea serviciilor minime indispensabile pentru satisfacerea acestor nevoi".

(2) La sfârşitul dispoziţiilor paragrafului precedent, sunt considerate ca întreprinderi sau instituţii a căror activitate are drept scop satisfacerea nevoilor sociale absolut necesare, cele care fac parte din sectoarele următoare:

a) poştă şi telecomunicaţii ;

b) servicii medicale, spitaliceşti şi farmacii ;

c) salubritate publică, incluzând şi întreprinderile de pompe funebre;

d) servicii de energie şi minele, incluzând aprovizionarea cu combustibili;

e) aprovizionarea cu apă;

f) lupta împotriva incendiilor

g) transporturi, incluzând porturi, aeroporturi, gări feroviare şi rutiere, pentru transportul de pasageri ca şi încărcarea şi descărcarea de animale, de mărfuri alimentare perisabile şi bunuri esenţiale pentru economia naţională.3

Pe de altă parte, acelaşi articol prevede la alineatul 3 că "serviciile necesare pentru securitatea şi întreţinerea echipamentului şi instalaţiilor" trebuie să fie asigurate pe timpul grevei".

ORGANIZAREA UNUI SERVICIU MINIM

Legea din 1992 a precizat modalităţile de punere în practică a serviciului minim, dar aceste dispoziţii au fost declarate neconstituţionale în octombrie 1996.

Serviciul minim poate fi definit în contracte colective sau în acorduri specifice încheiate cu reprezentanţii salariaţilor.

Dacă acesta nu a fost definit înainte de depunerea unui preaviz de grevă, Ministerul Muncii şi Protecţiei Sociale trebuie să convoace reprezentanţii lucrătorilor şi ai patronatului în vederea negocierii unui acord asupra definirii sale şi a mijloacelor de punere în practică.

În lipsa unui acord, în termen de cinci zile de la depunerea preavizului, modalităţile de serviciu minim sunt stabilite împreună de către Ministerul Muncii şi Protecţiei Sociale şi de către ministerul responsabil de sectorul de activitate vizat.

Aceste dispoziţii sunt stabilite în respectul principiilor: "de necesitate, de adecvare şi de proporţionalitate". Ele au efect imediat după aducerea lor la cunoştinţa reprezentanţilor lucrătorilor şi patronatului.

Organizaţiile de salariaţi sunt însărcinate ca în cel mult 48 de ore înainte de începerea grevei să desemneze pe cei care vor fi obligaţi să asigure serviciile minime şi mai ales cele necesare pentru securitatea şi întreţinerea instalaţilor. Odată trecut acest interval de timp, patronatul procedează la această desemnare.

Legea din 1992 a schimbat durata preavizului ce trebuie respectat în instituţiile interesate de menţinerea serviciului minim în caz de grevă, de la cinci la zece zile. Această dispoziţie nu a fost declarată neconstituţională.

GARANŢIILE DE APLICARE A SERVICIULUI MINIM

Sancţiuni

Încălcarea reglementărilor referitoare la exercitarea dreptului de grevă antrenează, pentru salariaţi, aplicarea regimului absenţelor nemotivate:

-reţineri din salariu;

-sporul de vechime suspendat pe durata grevei;

-sancţiuni disciplinare putând merge până la concediere.

Rechiziţia

Dacă dispoziţiile referitoare la serviciul minim nu sunt aplicate când este vorba de satisfacerea nevoilor sociale absolut necesare sau de garantarea securităţii şi întreţinerii instalaţiilor, guvernul poate decide rechiziţia sau mobilizarea.

Rechiziţia civilă, reglementată prin Decretul-Lege din 1974, permite guvernului să ia măsuri pentru a asigura funcţionarea serviciilor sau sectoarelor considerate vitale pentru economia naţională (transporturi, aprovizionarea cu apă, producţia şi distribuţia de electricitate, ...).

Rechiziţia civilă a fost utilizată de peste douăzeci de ori din 1974 pentru a permite garantarea serviciului minim în caz de grevă, esenţial, în circa 70% din cazuri, în sectorul transporturilor.

A fost folosită, spre exemplu, în august 1977, ca răspuns la greva piloţilor companiei TAP, după ce toate tentativele de rezolvare a conflictului prin negocieri au eşuat. A fost folosită mai recent, în aprilie 1998, în timpul unei greve a funcţionarilor Ministerului Justiţiei. În schimb, guvernul a exclus pentru moment utilizarea ei în conflictele de muncă ale medicilor.

Nici un alt mijloc nu este disponibil pentru a asigura continuitatea serviciului public, pentru că legea interzice în mod expres patronatului:

-să înlocuiască greviştii cu persoane străine de întreprindere;

-să treacă la angajarea de noi lucrători începând cu data declarării grevei.

QUEBEC

După mai mulţi ani, marcaţi de numeroase conflicte în sectorul public şi prin mai multe propuneri de reformă, guvernul a pregătit in 1982 un proiect de lege al cărei obiect era: "să consacre primordialitatea dreptului cetăţenilor de a continua să beneficieze de serviciile considerate esenţiale, atunci când salariaţii îşi exercită dreptul la grevă in domeniile: sănătate, servicii sociale şi în alte servicii publice". Acest proiect a fost adoptat în 1982: el a modificat Codul Muncii, Codul 
de Procedură penală şi alte dispoziţii legislative, cu scopul de a institui menţinerea serviciilor publice esenţiale în cazul grevei. Pe de altă parte, poliţiştii şi pompierii nu au drept la grevă.

SERVICIILE VIZATE

Legea nu enumeră serviciile publice esenţiale, adică cele a căror menţinere este necesară în caz de grevă. În schimb, ea indică faptul că un serviciu public poate fi considerat esenţial dacă absenţa sa reprezintă un pericol pentru sănătatea sau pentru securitatea populaţiei.

Criteriul menţinerii sănătăţii şi securităţii justifică faptul că toate instituţiile de sănătate şi toate serviciile sociale sunt obligate să menţină un serviciu minim în caz de grevă.

Transportul cu autobuzul nu constituie un serviciu esenţial decât dacă absenţa sa riscă să provoace un ambuteiaj de circulaţie, astfel încât vehiculele care lucrează în regim de urgenţă să nu poată circula liber.

În schimb, anumite servicii sunt considerate esenţiale: tratarea apelor uzate, întreţinerea drumurilor publice sau ridicarea gunoaielor menajere.

Numai serviciile publice, care fac obiectul decretului de constrângere pentru menţinerea serviciilor esenţiale, trebuie să furnizeze un serviciu minim pe durata grevei.

Alte servicii publice susceptibile de a face obiectul unui serviciu minim în caz de grevă:

-o regie municipală sau intermunicipală;

-o întreprindere de transporturi cu autobuzul, vaporul, cale ferată sau metrou;

-o întreprindere de ardere a deşeurilor sau de ridicare, transport, depozitare, tratare, transformare sau eliminare a gunoaielor menajere, a deşeurilor biomedicale, a animalelor moarte improprii consumului uman sau reziduuri animale destinate ecarisajului;

-o întreprindere de telefoane;

-un serviciu de transport cu ambulanţa;

-o întreprindere de producţie, transport, distribuţie sau vânzare de combustibil sau energie electrică;

-o întreprindere care exploatează sau întreţine un sistem de transport, de asanare sau tratare a apei;

-o întreprindere de colectare, transport sau distribuire a sângelui sau derivatelor sale sau organe umane destinate transplantului;

-un organism de protecţie a pădurii împotriva incendiilor;

-o regie regională sau un consiliu regional de sănătate şi servicii sociale.

ORGANIZAREA SERVICIULUI MINIM

Legea lasă partenerilor sociali grija de a organiza serviciul minim. Pentru aceasta, ea descrie procedura care trebuie urmată înainte de declanşarea unei greve.

Serviciile publice

Înainte de declanşarea grevei într-un serviciu public, care este obligat să menţină serviciile esenţiale, sindicatele trebuie:

-să respecte un preaviz de şapte zile;

-să negocieze serviciile esenţiale cu patronatul.

Această negociere poate fi condusă cu ajutorul unui mediator desemnat de către Consiliul Serviciilor Esenţiale.

Negocierea trebuie să stabilească serviciile esenţiale, natura prestaţiilor oferite ca şi condiţiile necesare menţinerii lor pe perioada grevei. Legea prevede două ipoteze: 

A. Părţile realizează un acord;

B. Dacă acest lucru nu se întâmplă, sindicatul trimite patronatului o listă a serviciilor esenţiale ce trebuie menţinute în caz de grevă.

Consiliul evaluează dacă serviciile propuse sunt suficiente şi îşi publică decizia în termen de şapte zile. Dacă el consideră serviciile insuficiente, Consiliul poate să recomande:

- modificări în lista de servicii esenţiale;

- amânarea grevei în scopul reluării negocierilor asupra serviciilor esenţiale; Consiliul poate să facă un raport ministrului muncii pentru a-i indica în ce măsură insuficienţa serviciilor propuse constituie o ameninţare pentru sănătatea sau securitatea populaţiei. Ministrul poate atunci recomanda Guvernului suspendarea exercitării dreptului de grevă al sindicatului până când "va demonstra, cu acordul Guvernutui, că în caz de exercitare a dreptului la grevă serviciile esenţiale vor fi menţinute de o manieră suficientă".

Această ultimă posibilitate este rar utilizată.

Instituţiile de sănătate şi servicii sociale trebuie să menţină nu numai serviciile, ci, pentru fiecare echipă, un procent din personal pe durata grevei. Acest procent variază de la 55% la 90% în funcţie de tipul de instituţie.

Acordul trebuie să prevadă:

-funcţionarea normală a unităţilor de îngrijire intensivă şi de urgenţă;

-accesul liber în instituţie;

-perioada în care se aplică (sfârşit de săptămână, vacanţă, etc.);

-efectivul fiecărei unităţi.

Lista sau acordul trebuie să fi fost aprobate de către Consiliul de Servicii Esenţiale cu cel puţin 90 de zile înainte ca greva să fie declarată.

Legea din 1982 a creat Consiliul Serviciilor Esenţiale, care este însărcinat să se asigure că cetăţenii continuă să beneficieze de serviciile considerate esenţiale atunci când lucrătorii din anumite servicii publice, instituţii de sănătate şi servicii sociale îşi exercită dreptul la grevă.

Acesta este format din opt membri numiţi de către guvern. Preşedintele şi vice-preşedintele sunt numiţi pentru cel mult cinci ani, iar ceilalţi şase meribri pentru cel mult trei ani. Cei şase membri sunt aleşi după consultări cu reprezentanţii patronatului, sindicatelor şi asociaţiilor.

Funcţiile membrilor Consiliului sunt exclusive.

Consiliul este un organism ataşat Ministerului Muncii. El dispune de o administraţie permanentă compusă din treizeci de persoane (mediatori, anchetatori, consilieri juridici, ...).

Rolul Consiliului:

-să sensibilizeze patronatele şi sindicatele pentru menţinerea serviciilor esenţiale în timp de grevă;

-să informeze publicul cu privire la toate problemele referitoare la menţinerea serviciilor esenţiale;

-să verifice, prin intermediul anchetatorilor şi mediatorilor săi, că serviciile esenţiale propuse sunt suficiente;

-să exercite "puteri de corectare" atunci când serviciile esenţiale prevăzute în listă nu sunt îndeplinite 4

ITALIA

Legea nr. 146 din 12 iunie 1990 cuprinde dispoziţii privind exercitarea dreptului la grevă în serviciile publice esenţiale şi apărarea drepturilor persoanelor, care sunt garantate constituţional. Legea şi-a propus să protejeze atât dreptul la grevă dar şi drepturile cetăţenilor garantate de Constituţie. Pentru aceasta, ea prevede toate dispoziţiile specifice care trebuie respectate în cazul conflictului colectiv, în special asigurarea prestaţiilor indispensabile folosite în cadrul serviciilor publice esenţiale. Aceste prestaţii indispensabile, ce constituie serviciul minim, sunt definite prin contract între patronatele implicate şi sindicate. Legea a creat o Comisie de garanţie, structură permanentă însărcinată să controleze buna sa aplicare. Legea interzice greva militarilor şi poliţiei statului.

SERVICIILE VIZATE

Legea defineşte ca servicii publice esenţiale pe acelea care "permit cetăţenilor garantarea drepturilor protejate prin Constituţie: dreptul la viaţă, la sănătate, la libertate şi la securitate, la libera circulaţie, la asistenţă şi prevederi sociale, la educaţie şi la libertatea comunicării, cele ce sunt de natură juridică în cadrul relaţiilor de muncă şi că aceste servicii sunt furnizate sub un regim de concesiune sau sub contract.

De exemplu apărarea libertăţii circulaţiei se asigură prin "reţeaua de transporturi publice urbane şi extra-urbane, căile ferate, traficul aerian şi aeroporturile, cât şi de reţeaua de transporturi maritime, cu referire în cazul celor care fac legăturile cu insulele. "

Sănătatea şi igiena publică, protecţia civilă, ridicarea deşeurilor menajere, aprovizionarea cu energie şi bunuri de primă necesitate, învăţământul public şi universitar, protecţia mediului, protecţia patrimoniului cultural, poşta şi telecomunicaliile, cât şi informaţiile radiotelevizate constituie în mod egal servicii esenţiale.

Lista nu este totuşi limitativă.

ORGANIZAREA SERVICIULUI PUBLIC

Legea permite ca prin negocieri colective să se determine prin consultări, "prestaţiile indispensabile" care permit concilierea dreptului la grevă cu alte drepturi fundamentale.

Legea arată că acordurile pot, de exemplu, "să fixeze numărul necesar de muncitori care, pentru asigurarea prestaţiilor de servicii, trebuie să nu participe la grevă sau să prevadă formele de prestaţii periodice."

În cazul obiecţiilor, pentru a se ajunge la un acord, Comisia de garanţie instituită prin lege poate proceda la o tentativă de conciliere. În caz de eşec, aceasta formulează o propunere de acord asupra căreia părţile trebuie să se pronunţe în 15 zile.

Legea prevede următoarele obligaţii:

-respectarea unui preaviz de cel puţin 10 zile;

-determinarea în avans a duratei grevei, ce a ce constituie interzicerea grevelor cu durată nelimitată;

-comunicarea către beneficiari, cu cel pulin 5 zile înainte de debutul grevei, a principalelor caracteristici ale servicului minim (modalităţi şi orare) astfel ca măsurile să permită reluarea normală a serviciului.

Serviciul public de radio şi televiziune este obligat să difuzeze informaţii complete privind "debutul grevei, durata sa, derularea şi măsurile de înlocuire în toate jurnalele radiodifuzate şi teledifuzate." Toate jurnalele, toate staţiile de radio şi canalele de televiziune care beneficiază de asistenţă financiară de la stat trebuie în mod egal să furnizeze aceste informaţii.

În ce a ce priveşte transporturile, legea precizează că prestatorii de servicii "trebuie să comunice clienţilor, în acelaşi timp, orarele de servicii ordinare, lista serviciilor care sunt asigurate în caz de grevă cât şi orarele corespondente, conform acordurilor. "

Dispoziţii contractuale - Caracteristici principale

Numeroase reglementări completează dispoziţiile legislative. Este vorba în mod esenţial:

-de acordurile încheiate la nivele diferite (acorduri naţionale, regionale sau de întreprinderi; acorduri de branşă sau acorduri descentralizate);

-de coduri de autodisciplină de origine sindicală;

-de propuneri ale Comisiei, în sectoarele unde acordurile nu au putut fi încheiate. Acordurile naţionale sunt foarte numeroase. Dacă partenerii sociali nu reuşesc să se pună de acord, Comisia avansează propuneri care adesea sunt urmate de acorduri, acceptate după aceea de Comisie.

Astfel, perturbările ocazionate în caz de grevă în reţeaua de distribuţie (telefon, apă, gaz, electricitate) sunt practic inexistente, în timp ce în alte sectoare publice (învăţământ, poştă, igienă publică), ele sunt foarte limitate.

Sectorul transporturilor constituie punctul slab, cu toate garanţiile deloc neglijabile date clienţilor după anii 90:

-în timpul fiecărei zile de grevă, transporturile locale garantează un serviciu complet timp de şase ore, subdivizat în două tranşe orare corespunzând orelor de vârf (între orele 6-9 şi 18-21);

-transporturile feroviare asigură deplasările locuitorilor din cartierele mărginaşe cât şi majoritatea legăturilor pe lungă distanţă;

-în transporturile aeriene, este interzisă greva între orele 7 şi 10 cât şi între orele 18 şi 21, legăturile cu insulele sunt garantate; sunt garantate de asemenea un anumit număr de zboruri internaţionale în afara tranşelor orare susmenţionate, astfel încât circa jumătate din zboruri sunt asigurate;

-în transporturile maritime, legăturile cu insulele mici sunt garantate printr-un sistem de tranşe orare, în timp ce, pentru insulele mari, regula de interdicţie a grevei simultane a mai multor mijloace de transport constituie o protecţie. Codurile de autodisciplină sindicală permit impiedicarea grevelor în timpul perioadelor sau deplasărilor importante (vacanţele de vară, Crăciunul, Paştele şi consultările electorale).

Acordul încheiat în cadrul sectorului transporturilor în 23 decembrie 1998 prevede:

-crearea unui organ de conciliere, Consiliul naţional al transporturilor;

-obligativitatea lansării unei proceduri de conciliere şi de arbitraj înainte de declanşarea grevei;

-limitarea numărului de participanţi la negocieri în caz de conflict, prin instituirea unei reprezentări sindicale unice de 5 %;

-interzicerea repetării grevelor, prin obligaţia respectării unui termen de douăzeci de zile 5 între două greve în cadrul aceluiaşi serviciu de transport sau in cadrul aceleiaşi categorii de clienţi;

-interzicerea anulării grevelor cel puţin cu trei zile înainte de data prevăzută;

-verificarea, de către parteneri, a tuturor acordurilor asupra serviciului minim;

-obligaţia guvernului de a organiza în lunile mai şi noiembrie ale fiecărui an o masă rotundă, pentru a defini, dacă este cazul, perioade suplimentare în timpul cărora greva va fi interzisă;

-obligativitatea pentru administraţii sau pentru întreprinderi de a se pronunţa asupra sancţiunilor în cele 30 de zile după constatarea de către Comisie a unei violări a legii sau a unui refuz de negociere.

Comisia de garanţie "evaluează dacă măsurile adoptate conciliează exercitarea grevei şi folosinţa drepturilor persoanelor protejate prin Constituţie."

Este alcătuită din nouă membri numiţi pentru trei ani de către Preşedintele Republicii cu acordul preşedinţilor adunărilor parlamentare, dintre experţi în drept constituţional, în dreptul muncii şi relaţii profesionale. Mandatul acestora este reînnoit doar o dată.

Comisia determină dacă prestaţiile de serviciu minim sunt adecvate. Pentru aceasta, acordurile colective şi regulamentele serviciilor, precum şi codurile de autoreglementare sindicală sunt comunicate, fără întârziere, de către părţile interesate.

Funcţiile Comisiei:

-îşi dă avizul asupra problemelor de interpretare sau de aplicare a dispoziţiilor acordurilor care vizează asigurarea serviciului minim;

-evaluează comportamentul instigatorilor la grevă sau al participanţilor şi relevă eventualele încalcări ale legii;

-poate stabili dacă unele clauze controversate ale unui acord trebuiesc supuse votului muncitorilor sau poate formula o propunere în cazul unui dezacord după ţinerea scrutinului;

-face un raport către preşedinţii celor două adunări parlamentare asupra problemelor de competenţa sa.

Cu toate acestea, Comisia nu dispune de nici o putere de sancţiune.

Nerespectarea normelor privind greva şi serviciul minim atrag sancţiuni. Ele pot privi muncitorii, sindicatele acestora sau prestatorii de servicii.

Pentru salariaţi, sancţiunile sunt disciplinare şi sunt proporţionale cu gravitatea infracţiunii. Totuşi, concedierea sau mutarea definitivă sunt în mod expres excluse de lege.

Organizaţiile sindicale pierd pentru cel puţin o lună drepturile la subvenţii publice. Ele pot fi excluse de la negocierile colective pentru cel puţin două luni.

Sunt prevăzute amenzi administrative între 200 000 şi 1 000 000 de lire italieneşti.

Rechiziţia

Legea precizează regulile rechiziţiei, care îi confirmă legitimitatea "când există un pericol real de prejudiciu grav şi iminent al drepturilor persoanelor garantate prin Constituţie, în scopul împiedicării serviciilor de interes general provocate printr-o hotărâre colectivă de muncă" toate tentativele de conciliere eşuând.

Într-o asemenea ipoteză, Primul ministru, ministrul desemnat sau prefectul regiunii, în funcţie de tipul conflictului, "impune, admintraţiei sau întreprinderii prestatoare, măsurile care permit asigurarea funcţionării adecvate a serviciilor, asigurând astfel exercitarea dreptului la grevă cât şi respectarea drepturilor persoanei protejate prin Constituţie. "

Legea prevede aplicarea de sancţiuni specifice în cazul încălcării dispoziţiilor privind rechiziţia.

Deşi Legea din 1990 a permis reducerea duratei de întrerupere a muncii, ea este criticată pentru că:

-nu este eficace pentru prevenirea conflictelor;

-sancţiunile, pe care le prevede, nu sunt aplicate;

-excesiva divizare sindicală a permis un număr prea mare de acorduri (60 doar într-un singur sector al transporturilor);

-singurul instrument eficace pe care îl comportă este rechiziţia.

Sunt propuneri pentru transferarea la Comisie a puterii de sancţionare sau înlocuirea Comisiei prin mai multe organe de control specializate pentru diferite sectoare (transporturi, învăţământ, sănătate), sau pentru obligativitatea negocierilor prealabile a grevei şi autorizarea unui singur sindicat reprezentativ pentru declanşarea acesteia.

MAREA BRITANIE

In absenţa unei reglementări specifice asupra dreptului la grevă în cadrul serviciilor publice, se aplică reglementările generale.

Grevele sunt interzise în armată, poliţie, în marina comercială; în poştă şi telecomunicaţii, legea interzice personalului întârzierea transmiterii corespondenţei, a mesajelor telefonice sau telegrafice.

Deşi dreptul la grevă nu a fost niciodată în mod explicit recunoscut prin nici un text sindicatele au beneficiat până în 1980 de o imunitate totală în cazul urmăririi civile ca urmare a grevei. Această imunitate a fost garantată prin Trade Disputes Act din 1906.

Limitarea recurgerii la grevă după anii 80

Mai multe legi, votate în anii 80, au modificat cadrul legislativ pentru a limita recurgerea la grevă. Astfel, declanşarea unei greve este subordonată votului, buletinul secret, exclusiv prin corespondenţă, a majorităţii salariaţilor, sub ameninţarea pentru sindicate de a-şi pierde imunitatea legală. Pe de altă parte, scutirea de responsabilitate civilă care conferea această imunitate sindicatelor a fost limitată la conflictele considerate legale, adică conflictele iscate din diferendele dintre salariaţi şi patronat şi axate pe subiectele următoare:

·condiţii de muncă,

·angajări,

·concedieri,

·repartizarea muncii,

·afiliere sindicală,

·reguli de disciplină,

·proceduri de negociere sau de consultări ale salariaţilor.

În mod paralel, după începutul anilor 80, sindicatele au semnat numeroase clauze non-grevă, prin care se angajau să nu recurgă la grevă pe timpul acordului.

Rechiziţia poate permite asigurarea continuităţii serviciului public în anumite circumstanţe.

Emergency Power Act din 1920 autorizează guvernul, prin proclamarea stării de urgenţă, să ia măsuri pentru garantarea "nevoilor esenţiale ale comunităţii", cum ar fi aprovizionarea şi distribuţia de alimente, apă, combustibil şi electricitate, asigurarea mijloacelor de transport.

După şapte zile, proclamarea stării de urgenţă trebuie să fie aprobată de Parlament. Starea de urgenţă a fost proclamată de 12 ori, ultima dată în timpul grevelor din 1973 şi 1974.

Emergency Powers Act din 1964 conferă guvernului puterea de a desfăşura trupe în scopul executării "unei operaţiuni urgente de importanţă naţională", fără declararea stării de urgenţă.

În august 1996, înmulţirea grevelor în sectorul public a determinat Guvernul conservator să aibă în vedere o nouă modificare a legislaţiei pentru restrângerea grevelor în cadrul serviciilor esenţiale sau care funcţionează într-un monopol. Obiectivul ar fi suprimarea imunităţii sindicale în caz de grevă, dacă efectele vor fi " disproporţionale sau excesive", permiţând atât patronatelor cât şi publicului să se angajeze în urmăriri în justiţie6 împotriva sindicatelor, de exemplu în cazul tulburărilor semnificative aduse vieţii cotidiene.

Guvernul conservator a estimat, că tribunalele vor lua decizii ţinând cont de faptul că greva ar putea aduce riscuri asupra sănătăţii şi securităţii individului, poate ameninţa securitatea ţării sau poate prejudicia proprietatea şi economia.

În aceeaşi perioadă, Partidul Laburist a sugerat introducerea obligatorie a arbitrajului prealabil al grevelor în cadrul serviciilor esenţiale.

 

1 Traducere a publicaţiei L’organisation d’un service minimum dans les services publics en cas de greve – Assemblee Nationale de France, ianuarie, 1999

2 A făcut-o de peste 20 de ori începând din 1974, cu ocazia grevelor din sectorul transporturilor.

4 Puterile de redresare ale Consiliului de Servicii Esenţiale se aplică la ansamblul serviciilor publice, ca acestea să fie obligate sau nu să menţină serviciile esenţiale şi la ansamblul sectoarului public, adică în toate instituliile de sănătate, servicii sociale, funcţiilor publice, colegiilor... Ele se aplică de asemenea în alte circumstanţe decât nerespectarea serviciilor esenţiale în caz de grevă.

5 Acordul indică necesitatea respectării unui termen de zece zile între realizarea unei greve şi anunţarea alteia, ţinând cont de preavizul de zece zile, douăzeci de zile vor trebui să separe două greve succesive.

6 Această posibilitate, care există după intrarea în vigoare a Trade Union Reform and Employment Rights Act din 1993, este acum limitată doar la grevele ilegale.

3 Alineatul g a fost declarat neconstituţional, astfel încât redactarea prevăzută iniţial în legea din 1977 ("transport, încărcare şi descărcare de animale şi mărfuri perisabile") continuă să se aplice.

